李花贈張十一署
作者：韓愈
朝代：唐

paragraphs: 江陵城西二月尾，花不見桃惟見李。
風揉雨練雪羞比，波濤翻空杳無涘。
君知此處花何似，白花倒燭天夜明。
羣雞驚鳴官吏起，金烏海底初飛來。
朱輝散射青霞開，迷魂亂眼看不得。
照耀萬樹繁如堆，念昔少年著遊燕。
對花豈省曾辭桮，自從流落憂感集。
欲去未到先思廻，祗今四十已如此。
後日更老誰論哉，力攜一尊獨就醉，不忍虛擲委黃埃。